以喜聞過墨贈吾婿鄭純父玸
作者：王邁
朝代：宋

paragraphs: 西蜀游文昌，贈我墨兩箇。
墨上署嘉名，名曰喜聞過。
過失人誰無，剛褊柔易愞。
衆人巧自文，君子喜人告。
予性失之剛，所患在急躁。
未嘗不佩韋，因循及老大。
不能如師德，受人對面唾。
至使巧宦徒，目爲背時貨。
子性失之柔，鮮有特立操。
嗜慾微萌芽，左右紛投好。
不能如乖崖，按劍警坐卧。
中心欠所主，恐似風摇纛。
乃翁匹前修，德行圭中瑁。
承家合有人，前猷宜久蹈。
賢母慈且嚴，熊膽親調和。
養志最爲難，家聲出堂奧。
吾女正抱疴，朝夕煩拊勞。
要相敬如賓，毋縱欲長傲。
女亦嘗聞詩，綠衣戒顛倒。
候其疾之瘳，蘋蘩能采芼。
內行儻不愆，事業當遠到。
賢者後必昌，積善天所報。
持墨爲子箴，進德謹勿惰。
墨卿子良師，莫被渠看破。